Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá Ministerstvo financií Slovenskej republiky na rokovanie vlády Slovenskej republiky materiál „Návrh poslancov Národnej rady Slovenskej republiky Igora Chomu a Richarda Rašiho na vydanie zákona o miestnom poplatku za rozvoj a o zmene a doplnení niektorých zákonov (tlač 1686) (ďalej len „poslanecký návrh“)“.

Ministerstvo financií Slovenskej republiky k poslaneckému návrhu uvádza:

Všeobecne
 	Poslanecký návrh zákona má za cieľ ustanoviť do samosprávnej pôsobnosti obcí finančný nástroj, ktorý si každá obec zavedie na základe dobrovoľnosti vlastným všeobecne záväzným nariadením.
Tento nástroj bude mať funkciu príjmovú, pretože na základe všeobecne záväzného nariadenia môže byť poplatok za rozvoj ustanovený tam, kde sa predpokladá stavebný rozvoj a súčasne vyberaný ako príjem obce.
Tento nástroj bude mať funkciu rozvojovú, pretože môže slúžiť ako jeden zo zdrojov na vybudovanie sociálnej a technickej infraštruktúry.
Tento nástroj bude mať funkciu protikorupčnú, pretože stanoví jasné pravidlá  súvisiace s výstavbou v obciach, čím sa vylúčia, resp. podstatne obmedzia možnosti netransparentné podmienky medzi zúčastnenými stranami.
Potreba mať takýto nástroj bola deklarovaná zástupcami územnej samosprávy, predovšetkým predstaviteľmi krajských miest, už pred niekoľkými rokmi. Narastajúca výstavba najmä vo väčších mestách Slovenska vyvoláva potreby budovania ďalšej infraštruktúry, čo predstavuje tlak na výdavky v rozpočtoch jednotlivých samospráv. 

Stanovisko
Ministerstvo financií Slovenskej republiky poslanecký návrh akceptuje a k predloženému poslaneckému návrhu zaujíma nasledovné stanovisko:

Je potrebné jednoznačne vymedziť základ poplatku, aby nedochádzalo pri výpočte poplatku k pochybnostiam, čo je podlahová plocha nadzemnej časti stavby.
Zvážiť zavedenie odpočítateľnej položky základu poplatku.
Navrhuje sa doplniť výpočet poplatku za rozvoj pri viacúčelovej stavbe za predpokladu, že na jednotlivé účely správca poplatku ustanoví rôzne sadzby poplatku a zároveň jasne definovať spôsob výpočtu poplatku.
Súčasne sa navrhuje spresnenie účelu použitia príjmov obce z poplatku za rozvoj výlučne na kapitálové výdavky obce na už vymedzený okruh stavieb.
Z dôvodu jednoznačnosti pojmov sa odporúča doplniť odkazy a poznámky pod čiarou k pojmom, ktoré sú uvedené v negatívnom vymedzení predmetu poplatku za rozvoj.

Vzhľadom na absenciu účinnosti právneho predpisu navrhujeme túto doplniť aj s ohľadom na nutnosť zavedenia poplatku za rozvoj prostredníctvom všeobecne záväzného nariadenia od 15. októbra 2016, aby mestá a obce ako správcovia poplatku mali dostatočný časový priestor na  prípadné vypracovanie a schválenie všeobecne záväzných nariadení.

Pripomienky:

Poslanecký návrh bol predmetom medzirezortného pripomienkového konania v dňoch od 8. októbra 2015 do 16. októbra 2015. Z celkového počtu vznesených pripomienok 
(78 pripomienok) bolo 12 zásadných. Z 12 zásadných pripomienok uplatnilo:

- zásadnú pripomienku Ministerstvo obrany Slovenskej republiky:
V § 3 odsek 2 žiada doplniť písmenom e), ktoré znie: „e) stavba pre obranu štátu“,

- zásadnú pripomienku Ministerstvo pôdohospodárstva a rozvoja vidieka Slovenskej republiky:
Ministerstvo pôdohospodárstva a rozvoja vidieka SR v rámci svojej kompetencie poskytuje podpory v pôdohospodárstve, rozvoji vidieka a v rybnom hospodárstve, posilňuje pozíciu farmárov a zabraňuje negatívnemu vplyvu zahraničnej dotačnej konkurencie
z okolitých krajín, dotáciami podporuje rozvoj živočíšnej a rastlinnej výroby, vykrýva straty poľnohospodárstva, podporuje jeho stabilizáciu a investuje do výstavby, rekonštrukcie
a modernizácie skladovacích kapacít. Z uvedeného dôvodu je návrh poslancov v rozpore 
s dotačnou politikou MPRV SR. Návrh uvaľuje dodatočné daňové povinnosti, čím môže do istej miery ohroziť konkurencieschopnosť poľnohospodárstva,

- zásadnú pripomienku Ministerstvo práce, sociálnych vecí a rodiny Slovenskej republiky: 
V čl. I § 3 ods. 2 písm. d) piatom bode na konci žiada pripojiť tieto slová: „alebo slúžiaca na vykonávanie opatrení sociálnoprávnej ochrany detí a sociálnej kurately“. 

Ministerstvo financií Slovenskej republiky odporúča súhlasiť s týmito zásadnými pripomienkami.

Okrem uvedených zásadných pripomienok povinne pripomienkujúcich subjektov boli v rámci medzirezortného pripomienkového konania uplatnené zásadné pripomienky aj ostatných pripomienkujúcich subjektov, z ktorých uvádzame nasledovné:

- zásadná pripomienka Konfederácie odborových zväzov, podľa ktorej je navrhnuté rozpätie sadzieb poplatku za rozvoj príliš vysoké a ich zavedenie do praxe môže viesť k diskriminácii jednotlivca, resp. domácnosti, ktoré si riešia bývanie. 

- zásadná pripomienka Klubu 500, podľa ktorého je predložený návrh nesystémovým opatrením na dosiahnutie príjmov obce, keďže príjmom obce je už daň z nehnuteľností zaťažujúca každú novú nehnuteľnosť. Okrem uvedeného je predložený návrh zákona zaťažujúci pre stavebníkov.

- zásadná pripomienka Združenia miesta a obcí Slovenska, ktoré požaduje, aby príjem dosiahnutý zavedením poplatku za rozvoj v Bratislave a Košiciach bol príjmom mestskej časti, ak tak ustanoví štatút mesta,

- zásadná pripomienka Bratislavského samosprávneho kraja, ktorá sa týka nejasnosti výpočtu poplatku za rozvoj, z dôvodu nevymedzenia druhu plochy, ktorý je pre tento výpočet rozhodujúci,

- zásadná pripomienka Žilinského samosprávneho kraja, ktoré požaduje rozšíriť negatívne vymedzenie predmetu poplatku za rozvoj aj o iné druhy stavieb, než tie ktoré sú navrhnuté v predloženom materiáli (napr. galérie, knižnice .... a pod.)

Záver:

Na základe uvedených skutočností Ministerstvo financií Slovenskej republiky odporúča vláde Slovenskej republiky vysloviť s ú h l a s  s predloženým návrhom poslancov Národnej rady Slovenskej republiky Igora Chomu a Richarda Rašiho na vydanie zákona o miestnom poplatku za rozvoj a o zmene a doplnení niektorých zákonov (tlač 1686) s pripomienkami prijatými na rokovaní vlády Slovenskej republiky.